**PROJEKTO „JAUNUOLIŲ PALYDĖJIMAS Į SAVARANKIŠKĄ GYVENIMĄ“ PARTNERIŲ ĮTRAUKIMO Į PROJEKTĄ TVARKOS APRAŠAS**

**I SKYRIUS**

**BENDROSIOS NUOSTATOS**

1. Projekto partnerių įtraukimas į projektą organizuojamas siekiant įgyvendinti 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos šeimos politikos stiprinimo plėtros programos pažangos priemonės Nr. 09-004-02-05-01 „Gerinti socialinių paslaugų kokybę ir prieinamumą, didinti socialinės paramos veiksmingumą kriziniais atvejais šeimoje“ apraše, patvirtintame Lietuvos Respublikos socialinės apsaugos ir darbo ministro (toliau – Aprašas) nurodytą veiklą „Palydėjimo paslaugų jauniems žmonėms, besiruošiantiems palikti ar neseniai palikusiems socialinės globos įstaigas, vystymas“.
2. Projekto „Jaunuolių palydėjimas į savarankišką gyvenimą“ (toliau – Projektas) partnerių įtraukimo į projektą tvarkos aprašas (toliau – Tvarkos aprašas) nustato partneriams keliamus reikalavimus, partnerių įtraukimo į projektą organizavimo ir paraiškų vertinimo tvarką, partnerių įtraukimo į projektą komisijos (toliau – Komisija) sudarymą ir darbo organizavimą ir kitus klausimus, susijusius su partnerių įtraukimu į projektą.
3. Vykdydama Projekto partnerių įtraukimą į projektą Europos socialinio fondo agentūra (toliau – Agentūra) vadovaujasi Aprašo, jame nurodytų teisės aktų nuostatomis bei šiuo Tvarkos aprašu.
4. Tvarkos apraše vartojamos sąvokos:
	1. **Pasiūlymas** – pasiūlymas dalyvauti Projekte pagal Apraše ir Tvarkos apraše nurodytas sąlygas;
	2. **Paraiška** – Agentūros direktoriaus įsakymu patvirtintas nustatytos formos dokumentas, kurį Agentūrai teikia pareiškėjai, siekiantys būti partneriais ir vykdyti Projekto veiklas;
	3. **Projekto vykdytojas** – Agentūra;
	4. **Pareiškėjas** – siekianti tapti Projekto partneriu savivaldybės administracija; siekiantis tapti Projekto partneriu viešasis ir privatusis juridinis asmuo;
	5. **Projekto tikslinė grupė** – Aprašo 4 punkte nurodyta tikslinė grupė;
	6. **Projekto veiklos** – veiklos, nurodytos Aprašo 2.1 papunktyje.
5. Partnerių įtraukimo į projektą tikslas – atrinkti partnerius, vykdysiančius Projekto veiklas.
6. Partnerių įtraukimą į projektą organizuoja Agentūra. Informacija apie partnerių įtraukimą į projektą skelbiama viešai Agentūros interneto svetainėje www.esf.lt.

**II SKYRIUS**

**PROJEKTO PARTNERIUI KELIAMI REIKALAVIMAI**

1. Projekto partneriu gali tapti:
	1. savivaldybių administracijos,
	2. viešieji ir privatieji juridiniai asmenys, kurie turi teisę teikti akredituotą socialinę priežiūrą (palydėjimo paslaugą jaunuoliams) ir yra priėmę Agentūros pasiūlymą dalyvauti projekte. Savivaldybės mero ar jo įgalioto savivaldybės administracijos direktoriaus sprendimas dėl teisės teikti akredituotą socialinę priežiūrą suteikimo juridiniam asmeniui turi būti priimtas iki Agentūros pateikto pasiūlymo dalyvauti projekte dienos ir teisė teikti akredituotą socialinę priežiūrą tam juridiniam asmeniui nėra sustabdyta ar nutraukta Socialinės priežiūros akreditavimo tvarkos aprašo, patvirtinto Lietuvos Respublikos socialinės apsaugos ir darbo ministro 2020 m. birželio 30 d. įsakymu Nr. A1-622 „Dėl Socialinės priežiūros akreditavimo tvarkos aprašo patvirtinimo“ nustatyta tvarka.

8. Projekto partneriu negali būti Pareiškėjas, kuris atitinka bet kurią iš žemiau nurodytų aplinkybių:

* 1. paraiškos pateikimo metu galutiniu teismo sprendimu ar galutiniu administraciniu sprendimu yra pripažintas nevykdančiu pareigų, susijusių su mokesčių ar socialinio draudimo įmokų mokėjimu pagal Lietuvos Respublikos teisės aktus arba pagal kitos valstybės teisės aktus *(Netaikoma įstaigoms, kurių veikla finansuojama iš Lietuvos Respublikos valstybės ir (arba) savivaldybių biudžetų ir (arba) valstybės pinigų fondų lėšų, ir pareiškėjams, kuriems Lietuvos Respublikos teisės aktų nustatyta tvarka yra atidėti mokesčių arba socialinio draudimo įmokų mokėjimo terminai);*
	2. Pareiškėjo vadovas, pagrindinis akcininkas (turintis daugiau nei 50 procentų akcijų) ar savininkas, ūkinės bendrijos tikrasis (-ieji) narys (-iai) ar mažosios bendrijos atstovas (-ai), turintis (-ys) teisę juridinio asmens vardu sudaryti sandorį, ar apskaitą tvarkantis asmuo (asmenys), ar kitas (kiti) asmuo (asmenys), turintis (-ys) teisę surašyti ir pasirašyti pareiškėjo apskaitos dokumentus, Paraiškos pateikimo metu turi neišnykusį arba nepanaikintą teistumą arba dėl pareiškėjo (-ių) per pastaruosius 5 metus nebuvo priimtas ir įsiteisėjęs apkaltinamasis teismo nuosprendis dėl neteisėtos veiklos, kenkiančios Lietuvos Respublikos ir (arba) Europos Sąjungos finansiniams interesams, t. y. už dalyvavimą bendrininkų grupėje, organizuotoje grupėje, nusikalstamame susivienijime, jų organizavimą ar vadovavimą jiems, teroristinius ir su teroristine veikla susijusius nusikaltimus ar teroristų finansavimą, vaikų darbą ar kitas su prekyba žmonėmis susijusias nusikalstamas veikas, kyšininkavimą, prekybą poveikiu, papirkimą, piktnaudžiavimą, tarnybos pareigų neatlikimą, sukčiavimą, turto pasisavinimą, turto iššvaistymą, turtinės žalos padarymą apgaule, turto sunaikinimą ar sugadinimą, neteisėtą praturtėjimą, kontrabandą, muitinės apgaulę, neteisėtą disponavimą akcizais apmokestinamomis prekėmis, neteisėtą prekių ar produkcijos neišvežimą iš Lietuvos Respublikos, neteisėtą vertimąsi ūkine, komercine, finansine ar profesine veikla, neteisėtą juridinio asmens veiklą, svetimo prekių ar paslaugų ženklo naudojimą, apgaulingą pareiškimą apie juridinio asmens veiklą, mokesčių nesumokėjimą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, skolininko nesąžiningumą, nusikalstamą bankrotą, netikros elektroninės mokėjimo priemonės gaminimą, tikros elektroninės mokėjimo priemonės klastojimą ar neteisėtą disponavimą elektronine mokėjimo priemone arba jos duomenimis, neteisėtą elektroninės mokėjimo priemonės ar jos duomenų panaudojimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą ar aplaidų apskaitos tvarkymą, nusikalstamu būdu gauto turto įgijimą ar realizavimą, nusikalstamu būdu įgytų pinigų ar turto legalizavimą, netikrų pinigų ar vertybinių popierių pagaminimą, laikymą ar realizavimą, dokumento suklastojimą ar disponavimą suklastotu dokumentu, antspaudo, spaudo ar blanko suklastojimą, dalyvavimą kokioje nors kitoje neteisėtoje veikloje, kenkiančioje Lietuvos Respublikos ir (arba) Europos Sąjungos finansiniams interesams arba apie juos nėra pateiktų duomenų Finansinių nusikaltimų tyrimo tarnybos prie Lietuvos Respublikos vidaus reikalų ministerijos interneto svetainėje fntt.lt skelbiamoje informacijoje apie fizinių ir (ar) juridinių asmenų sąsajas su subjektais, kuriems taikomos tarptautinės sankcijos (netaikoma, jei partnerio veikla finansuojama iš valstybės ir (arba) savivaldybių biudžetų ir (arba) valstybės pinigų fondų lėšų, taip pat iš Europos investicijų fondo ir Europos investicijų banko lėšų). Esu informuotas (-a), kad šiame punkte nurodytų asmenų teistumo duomenys tvarkomi vykdant 2018 m. liepos 18 d. Europos Parlamento ir Tarybos reglamento (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2013 (toliau – Finansinis reglamentas), 136 straipsnio 1 dalyje nustatytą pareigą *(Netaikoma, jei pareiškėjo veikla finansuojama iš Lietuvos Respublikos valstybės ir (arba) savivaldybių biudžetų ir (arba) valstybės pinigų fondų lėšų, taip pat iš Europos investicijų fondo ir Europos investicijų banko lėšų);*
	3. Pareiškėjui Paraiškos pateikimo metu, jei jis perkėlė gamybinę veiklą Europos Sąjungos valstybėje narėje arba į kitą valstybę narę, yra taikoma arba buvo taikoma išieškojimo procedūra;
	4. Pareiškėjui Paraiškos pateikimo dieną yra taikomas apribojimas (iki 5 metų) neskirti Europos Sąjungos finansinės paramos dėl trečiųjų šalių piliečių nelegalaus įdarbinimo *(Netaikoma viešiesiems juridiniams asmenims)*;
	5. Pareiškėjui Paraiškos pateikimo dieną yra iškelta byla dėl bankroto arba jis yra likviduojamas, yra priimtas kreditorių susirinkimo nutarimas bankroto procedūras vykdyti ne teismo tvarka *(netaikoma biudžetinėms įstaigoms).* Pareiškėjo vadovui, pagrindiniam akcininkui (turinčiam daugiau nei 50 procentų akcijų) ar savininkui, ūkinės bendrijos tikrajam nariui (-iams) ar mažosios bendrijos atstovui (-ams), turinčiam (-tiems) teisę juridinio asmens vardu sudaryti sandorį, ar apskaitą tvarkančiam asmeniui (asmenims), ar kitam (kitiems) asmeniui (asmenims), turinčiam (-tiems) teisę surašyti ir pasirašyti pareiškėjo apskaitos dokumentus, yra pradėtas ikiteisminis tyrimas dėl ūkinės ir (arba) ekonominės veiklos;
	6. Pareiškėjas Prašymo vertinimo metu yra neįvykdęs prievolės Juridinių asmenų registrui pateikti metinių finansinių ataskaitų rinkinius, taip pat metinių konsoliduotųjų finansinių ataskaitų rinkinius, kaip nustatyta Juridinių asmenų registro nuostatuose, patvirtintuose Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro įsteigimo ir Juridinių asmenų registro nuostatų patvirtinimo“ *(Taikoma tik tais atvejais, kai finansines ataskaitas būtina rengti pagal įstatymus, taikomus juridiniam asmeniui, užsienio juridiniam asmeniui ar kitai organizacijai arba jų filialui);*
	7. Pareiškėjas Paraiškos pateikimo metu neatitinka minimalių patikimų mokesčių mokėtojų kriterijų, nustatytų Lietuvos Respublikos mokesčių administravimo įstatymo 401 straipsnyje;

8.8. Pareiškėjas neatitinka Paraiškoje ar jos prieduose nurodytų tinkamumo reikalavimų ar kriterijų.

1. Projekto partneris gali dalyvauti šių veiklų, finansuojamų pagal Aprašą, įgyvendinime:
	1. palydėjimo paslaugų jauniems žmonėms, besiruošiantiems palikti ar neseniai palikusiems socialinės globos įstaigas, vystymas Sostinės regione;
	2. palydėjimo paslaugų jauniems žmonėms, besiruošiantiems palikti ar neseniai palikusiems socialinės globos įstaigas, vystymas Vidurio ir vakarų Lietuvos regione.
2. Partneriai įsipareigoja Projekto įgyvendinimo metu prisidėti prie šių rodiklių siekimo:
	1. Institucinės globos pertvarkos tikslinių grupių asmenys, gavę bendruomenines paslaugas – 300 asmenų;
	2. Institucinės globos pertvarkos tikslinių grupių asmenų, palankiai vertinančių gaunamų paslaugų kokybę, dalis – 95 procentai.
3. Preliminarios projekto įgyvendinimo išlaidos apskaičiuojamos vadovaujantis Tvarkos aprašo 2 priedu.

**III SKYRIUS**

**PASIŪLYMO DALYVAUTI PROJEKTE PATEIKIMAS IR PARAIŠKŲ TEIKIMO TVARKA**

1. Informacija apie partnerių įtraukimo į projektą tvarka skelbiama Agentūros interneto svetainėje www.esf.lt.
2. Viešajai įstaigai Centrinei projektų valdymo agentūrai paskelbus kvietimą teikti projektų įgyvendinimo planą, Agentūra per 7 d. viešiesiems ir privatiesiems juridiniams asmenims, kurie turi teisę teikti akredituotą socialinę priežiūrą (palydėjimo paslaugą jaunuoliams), išsiunčia pasiūlymą dalyvauti Projekte. Pasiūlymai dalyvauti Projekte siunčiami tiems juridiniams asmenims, apie kuriuos informacija apie teikiamą akredituotą socialinę priežiūrą (palydėjimo paslaugą jaunuoliams) pasiūlymo pateikimo dieną registruota Elektroninėje socialinės paramos šeimai informacinėje sistemoje (SPIS). Pasiūlymas dalyvauti Projekte siunčiamas ir savivaldybės administracijai, kurios teritorijoje viešieji ir privatieji juridiniai asmenys teikia akredituotą socialinę priežiūrą (palydėjimo paslaugą jaunuoliams). Priimti pasiūlymą Agentūra nustato ne ilgesnį kaip 7 d. terminą.
3. Pasiūlyme nurodoma:
	1. pasiūlymo priėmimo terminas;
	2. paraiškos pateikimo terminas;
	3. paraiškos pateikimo būdas;
	4. atsakingų už kvietimą ir konsultuojančių Agentūros darbuotojų vardai, pavardės, telefonų numeriai, elektroninių paštų adresai;
	5. kita reikalinga informacija.
4. Pareiškėjas, priimantis pasiūlymą dalyvauti Projekte, apie tai per 3 d. informuoja Agentūrą elektroniniu paštu palydejimas@esf.lt.
5. Agentūra, gavusi informaciją apie Pareiškėjo priimtą pasiūlymą dalyvauti Projekte, elektroniniu paštu išsiunčia prisijungimo nuorodą prie Microsoft OneDrive duomenų saugyklos, į kurią Pareiškėjas įkelia paraišką su visais privalomais priedais.
6. Paraiška turi būti pateikta iki pasiūlyme dalyvauti Projekte nurodytos galutinės paraiškų pateikimo darbo dienos pabaigos. Paraiškos, gautos po nustatyto paraiškų teikimo termino, nevertinamos. Agentūra apie gautą paraišką Pareiškėjui praneša elektroniniu paštu per 5 darbo dienas nuo Paraiškos gavimo.
7. Vienas Pareiškėjas atrankai gali pateikti tik vieną paraišką.
8. Pareiškėjas, rengdamas paraišką, turi teisę gauti informaciją ir konsultacijas paraiškos rengimo klausimais, kurias teikia Agentūros darbuotojai telefonu ir elektroniniu paštu. Konsultuojančių specialistų vardai, pavardės ir kontaktinė informacija nurodomi kvietime, o informacija Pareiškėjams teikiama iki paskutinės Paraiškų pateikimo dienos.
9. Agentūra Paraiškos vertinimo metu turi teisę paprašyti Pareiškėjo pateikti papildomą ir (arba) trūkstamą informaciją ir (arba) dokumentus. Pareiškėjas privalo pateikti šią informaciją ir (arba) dokumentus per Agentūros nustatytą terminą. Nepateikus informacijos per nustatytą terminą Paraiška atmetama.

**IV SKYRIUS**

**REIKALAVIMAI PARAIŠKOMS**

21. Priimdamas siūlymą tapti Projekto partneriu Pareiškėjas – savivaldybės administracija – lietuvių kalba užpildo teikiamą paraišką ir priedus, pasirašytus asmens, turinčio teisę veikti Pareiškėjo vardu:

21.1. Tvarkos aprašo 1 priedą;

21.2. Tvarkos aprašo 2 priedą;.

21.3. Tvarkos aprašo 3 priedą;

21.4. dokumentus, kuriais remiantis apskaičiuotos planuojamos projekto veiklų išlaidos.

22. Priimdamas siūlymą tapti Projekto partneriu Pareiškėjas – viešasis ir privatus juridinis asmuo, teikiantis palydėjimo paslaugą – lietuvių kalba užpildo teikiamą paraišką ir priedus, pasirašytus asmens, turinčio teisę veikti Pareiškėjo vardu:

22.1. Tvarkos aprašo 1 priedą;

22.2. Tvarkos aprašo 2 priedą;

22.3. Tvarkos aprašo 3 priedą;

22.4. dokumento, įrodančio, kad Pareiškėjas turi teisę teikti akredituotą socialinę priežiūrą (palydėjimo paslaugą jaunuoliams), kopija arba aktyvi nuorodą į jį, jeigu dokumentas skelbiami viešai prieinamuose informacijos šaltiniuose;

22.5. įrodymą, kad teisė teikti akredituotą socialinę priežiūrą (palydėjimo paslaugą jaunuoliams) nėra sustabdyta arba nutraukta Socialinės priežiūros akreditavimo tvarkos aprašo nustatyta tvarka;

22.6. „Vienos įmonės“ deklaraciją pagal 2023 m. gruodžio 13 d. Europos Komisijos reglamentą Nr. 2023/2831, paskelbtą Europos Sąjungos struktūrinių fondų svetainėje www.esinvesticijos.lt, skiltyje „Dokumentai“ (https://2021.esinvesticijos.lt/dokumentai), jei projektui teikiama *de minimis* pagalba;

22.7. dokumentus, kuriais remiantis apskaičiuotos planuojamos projekto veiklų išlaidos.

23. Ne lietuvių kalba, ne pilnai užpildyta ar neužpildyta Paraiška ir jos priedai nėra vertinami.

24. Pareiškėjas su Paraiška gali pateikti ir kitus dokumentus ir (ar) informaciją, galinčius padėti atlikti jo tinkamumo vertinimą.

25. Už Paraiškoje pateiktų duomenų tikrumą ir teisingumą atsako Pareiškėjas.

**V SKYRIUS**

**PARAIŠKŲ VERTINIMAS IR ATRANKA**

26. Paraiškos vertinamos ne ilgiau kaip 21 dieną. Paraiškų vertinimą organizuoja projektų komandos vadovas, kuris paskiria partnerių paraiškos vertintoją. Paraišką vertina 1 vertintojas, užpildydamas vertinimo lentelę.

27. Agentūra paraiškos vertinimo metu turi teisę paprašyti Pareiškėjo pateikti papildomą ir (arba) trūkstamą informaciją ir (arba) dokumentus. Pareiškėjas privalo pateikti šią informaciją ir (arba) dokumentus per Agentūros nustatytą terminą. Nepateikus informacijos per nustatytą terminą paraiška atmetama.

28. Vertinimo rezultatai įforminami Komisijos protokolu.

29. Komisija sudaroma iš ne mažiau kaip 3 narių Agentūros darbuotojų. Komisijos posėdžiuose stebėjimo teise turi teisę dalyvauti Lietuvos Respublikos socialinės apsaugos ir darbo ministerijos atstovai.

30. Komisijos darbą organizuoja ir jai vadovauja komisijos pirmininkas, jo nesant − pirmininko pavaduotojas ar kitas komisijos pirmininko įgaliotas komisijos narys. Komisiją techniškai aptarnauja komisijos sekretorius.

31. Komisija savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, Aprašu, Tvarkos aprašu, kitais teisės aktais.

32. Komisijos darbo forma yra posėdžiai. Komisijos posėdžius šaukia komisijos sekretorius, suderinęs su komisijos pirmininku. Posėdžiai yra teisėti, kai juose dalyvauja ne mažiau kaip du trečdaliai komisijos narių.

33. Stebėtojų teisėmis posėdyje dalyvaujantys asmenys privalo pasirašyti konfidencialumo ir nešališkumo pasižadėjimą dėl atrankos konkurso informacijos konfidencialumo užtikrinimo, šios informacijos viešo neskelbimo ir neplatinimo (Tvarkos aprašo 5 priedas).

34. Komisijos nariai komisijos posėdžio metu susipažįsta su Pareiškėjų sąrašu ir informuoja komisijos pirmininką apie sąsajas su Pareiškėjais ir nusišalina nuo Paraiškos vertinimo. Jeigu komisijos narys nenusišalina, o vėliau dėl to kyla interesų konfliktas, jo vertinimo rezultatai laikomi negaliojančiais.

35. Komisijos narys negali dalyvauti svarstant ir vertinant Paraišką, jeigu:

35.1. su Pareiškėju komisijos narį sieja ryšiai, neleidžiantys priimti objektyvių sprendimų;

35.2. Komisijos narys yra Pareiškėjo narys, dalyvauja Pareiškėjo valdymo struktūroje ar kitoje Pareiškėjo tiesiogiai vykdomoje veikloje;

35.3. Komisijos narys yra kitaip susijęs su Paraiškos įgyvendinimu;

35.4. dėl Komisijos nario veiklos komisijoje gali kilti viešųjų ir privačiųjų interesų konfliktas.

36. Projekto partneriais atrenkami Pareiškėjai, kurie atitinka Tvarkos apraše nurodytus reikalavimus.

37. Komisijos sprendimai priimami posėdyje dalyvaujančių komisijos narių balsų dauguma. Komisijos sprendimai tvirtinami protokolu.

38. Jei komisijos narių balsai pasiskirto po lygiai, galutinį sprendimą priima komisijos pirmininkas, o jo nesant – komisijos pirmininko pavaduotojas.

39. Įvertinus Paraiškas, sudaromas reikalavimus atitinkančių ir neatitinkančių Pareiškėjų sąrašas. Atrinktų partnerių sąrašas nurodomas protokole. Per 5 dienas nuo protokolo pasirašymo dienos apie sprendimą informuojami atrinkti Pareiškėjai ir neatrinkti Pareiškėjai.

40. Konkrečios teikiamos projekto veiklos ir jų apimtys suderinamos su atrinktais Pareiškėjais gavus finansavimą Projektui įgyvendinti.

41. Su atrinktais Pareiškėjais Agentūra sudaro jungtinės veiklos ar partnerystės sutartis. Už jungtinės veiklos ar partnerystės sutarties turinį ir formą atsakinga Agentūra, kuri parengia sutarties projektą ir pateikia jį pasirašyti.

42. Jungtinės veiklos ar partnerystės sutartis sudaroma vienerių metų laikotarpiui. Po metų Agentūra, įvertinusi Partnerio galimybes toliau tęsti veiklą, pratęsia sutartį dar vieneriems metams arba derinasi dėl sutarties sąlygų pakeitimo, arba esant sutarties punktų pažeidimams, nutraukia jungtinės veiklos ar partnerystės sutartį. Bendras jungtinės veiklos ar partnerystės sutarties galiojimo terminas, įskaitant pratęsimus, negali viršyti Apraše ir Projekto finansavimo sutartyje nustatyto termino.

**VI SKYRIUS**

**BAIGIAMOSIOS NUOSTATOS**

43. Pareiškėjas, nesutinkantis su Agentūros priimtais sprendimais vertinant Paraišką, turi teisę pateikti skundą Lietuvos administracinių ginčų komisijai ar Vilniaus apygardos administraciniam teismui Lietuvos administracinių bylų teisenos įstatymo nustatyta tvarka.

44. Agentūra neatsako jei dėl Pareiškėjo paraiškoje nurodytų klaidingų kontaktinių duomenų (telefono, elektroninio pašto adreso), Pareiškėjo nepasiekia siunčiama informacija.

**VII SKYRIUS**

**PRIEDAI**

1 priedas. Paraiška

2 priedas. Biudžetas

3 priedas. Partnerio deklaracija

4 priedas. Vertinimo lentelė

5 priedas. Konfidencialumo ir nešališkumo pasižadėjimas